b'\n_START_ARTICLE_\nPa\xc5\xa1manski kanal\n_START_PARAGRAPH_\nPa\xc5\xa1manski kanal je morski kanal u Jadranskom moru izme\xc4\x91u otoka Pa\xc5\xa1mana i kopnene obale. Kanal je plovan za plovila do 6\xc2\xa0m gaza, zbog mnogih oto\xc4\x8di\xc4\x87a i pli\xc4\x87ina, posebno u jugoisto\xc4\x8dnom dijelu kanala._NEWLINE_Izlo\xc5\xbeen je buri i jugu, koji stvaraju jake valove. Zimi bura dosti\xc5\xbee orkansku ja\xc4\x8dinu. Tako\xc4\x91er su poja\xc4\x8dane morske struje. Struja plime i oseke dosti\xc5\xbee brzinu od oko 2,5\xc2\xa0\xc4\x8dv. Za juga brzina struje se pove\xc4\x87a do 3\xc2\xa0\xc4\x8dv. Ju\xc5\xbeni vjetrovi utje\xc4\x8du na smjer struje i razvijaju vrlo jake vrtloge. Sredi\xc5\xa1nji dio kanala, od rta Tuklja\xc4\x8dan do oto\xc4\x8di\xc4\x87a Garmenjak na sjeverozapadu i od uvale Soline do rta Studenac na jugoistoku, plovan je samo za plovila do 500\xc2\xa0brt._NEWLINE_Kanal je podijeljen na dva plovidbena prolaza, zapadni i isto\xc4\x8dni, a dijeli ih linija koja povezuje oto\xc4\x8di\xc4\x87e Komornik, Babac, Frmi\xc4\x87, Planac i Sveta Katarina._NEWLINE_Plovidba kanalom je zabranjena kada je smanjena vidljivost na manje od 0,2 nauti\xc4\x8dke milje._NEWLINE_Pa\xc5\xa1manski kanal obiluje velikim brojem otoka i oto\xc4\x8di\xc4\x87a. Posebna je zna\xc4\x8dajka \xc5\xa1to je u njemu svjetski poznat oto\xc4\x8di\xc4\x87 Gale\xc5\xa1njak \xe2\x80\x94 poznat i pod imenom "Otok ljubavi" koji prirodno izgleda u obliku srca i vrlo je posje\xc4\x87en. Pa\xc5\xa1manski kanal tako\xc4\x91er poznat je i po vrlo atraktivnom i bogatom ribolovnom krajoliku te vrlo lijepim pje\xc5\xa1\xc4\x8danim pla\xc5\xbeama. Zbog svoje ljepote i kvalitetnog mora omiljeno je okupljali\xc5\xa1te i brojnih nauti\xc4\x8dara.'